15 फीसदी छूट का समय समाप्तअब लगेगा जुर्मानाहिन्दुस्तान प्रतिनिधिपटना राजधानी के 25 हजार से ज्यादा लोगों ने निगम के काउंटर व कर-संग्राहकों के माध्यम से होल्डिंग टैक्स जमा किया है। 15 फीसदी छूट का लाभ लेने वालों की संख्या तकरीबन 20 हजार है। वहीं पांच हजार से अधिक लोग एमनेस्टी योजना का लाभ ले चुके हैं। नूतन राजधानी अंचल में अब तक ढाई हजार लोगों ने एमनेस्टी योजना का लाभ लिया है। इसके अलावा सिविक सेंटर व बेवसाइट के माध्यम से भी लोगों ने होल्डिंग टैक्स जमा किया है।रविवार को 15 फीसदी छूट देने का अंतिम दिन होने के कारण निगम के सभी अंचल कार्यालयों व सिविक सेंटरों पर काफी भीड़ रही। देर शाम तक लोगों ने टैक्स जमा किया। कार्यापालक पदाधिकारियों ने अपने-अपने कार्यालय में लगाये गये विशेष काउंटरों का निरीक्षण किया। अपर नगर आयुक्त बैद्यनाथ दास ने बताया कि अभी होल्डिंग टैक्स जमा करने वालों की संख्या के बारे में अधिकारिक रिपोर्ट अंचलों से नहीं मिली है। रविवार को नूतन राजधानी अंचल में दस, कंकड़बाग व बांकीपुर में आठ-आठ व पटना सिटी में छह विशेष काउंटर खोले गये थे। हर काउंटर पर चार-चार कर संग्राहकों को लगाया गया था। नूतन राजधानी अंचल के कार्यपालक पदाधिकारी विनय शरण वर्मा ने बताया कि पुराने होल्डिंग मालिकों के लिए 15 फीसदी छूट की योजना समाप्त हो गई है। अब बकायेदारों से जुर्माना के साथ बकाया होल्डिंग टैक्स वसूल किया जायेगा। इसके लिए कार्ययोजना बनायी जायेगी। अब पूरा ध्यान एमनेस्टी योजना का लाभ देने में लगाया जायेगा। 28 फरवरी तक चलने वाले इस योजना के तहत ज्यादा से ज्यादा लोगों को फायदा पहुंचाने का प्रयास किया जा रहा है। उन्होंने बताया कि बकाया टैक्स लेने और एमनेस्टी योजना का लाभ देने में किसी प्रकार की त्रुटि रह गई है तो उसका सुधार किया जायेगा। होल्डिंग मालिकों से कम व अधिक टैक्स लेने की दो-तीन शिकायतें मिली हैं। इसका कारण काउंटरों पर अधिक भीड़ रहने की वजह से जोड़-घटाव में भूल होना है। इस भूल की वजह से जिन होल्डिंग मालिकों से ज्यादा टैक्स लिया गया है उन्हें अगले वर्ष में समायोजित किया जायेगा और जिनसे कम लिया गया है उनसे वसूल किया जायेगा। होल्डिंग मालिकों से वन टाइम पांच सौ रुपए बोरिंग का चार्ज लिया जा रहा है। इसमें किसी प्रकार की छूट नहीं मिलेगी।